**Výbor Národnej rady Slovenskej republiky**

**pre financie a rozpočet**

95. schôdza

771 /2022

**342**

**U z n e s e n i e**

**Výboru Národnej rady Slovenskej republiky**

**pre financie a rozpočet**

**z 13. júna 2022**

Výbor Národnej rady Slovenskej republiky pre financie a rozpočet prerokoval vládny návrh zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony **(tlač 943) a**

1. **súhlasí**

s  vládnym návrhom zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony **(tlač 943)**

1. **odporúča**

**Národnej rade Slovenskej republiky**

vládny návrh zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony **(tlač 943) schváliť s pozmeňujúcimi a doplňujúcimi návrhmi tak, ako sú uvedené v prílohe tohto uznesenia;**

1. **ukladá**

**predsedovi výboru**

informovať predsedu Národnej rady Slovenskej republiky o výsledku prerokovania uvedeného návrhu zákona vo výbore.

**Marián Viskupič**

predseda výboru

**Erik Ňarjaš**

**Ladislav Kamenický**

overovateľ výboru

**Výbor Národnej rady Slovenskej republiky**

**pre financie a rozpočet**

Príloha k uzn. **č. 342**

95. schôdza

**Pozmeňujúce a doplňujúce návrhy**

**k vládnemu návrhu zákona, ktorým sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov a ktorým sa menia a dopĺňajú niektoré zákony (tlač 943)**

1. **K čl. I, 3. bodu**

V čl. I, 3. bode (§ 6 ods. 3) sa slová „identifikovateľného subjektu“ nahrádzajú slovami „identifikovaného a identifikovateľného subjektu“.

Pozmeňujúci návrh terminologicky precizuje navrhované znenie tak, aby vymedzenie pojmu subjektu ako kontrolovanej právnickej osoby korešpondovalo s vymedzením pojmu kontrolovanej fyzickej osoby.

1. **K čl. I, 11. bodu**

V čl. I, 11. bode (§ 7 ods. 4) sa slová „keď bude toto číslo k dispozícii“ nahrádzajú slovami „ak bude mať toto číslo k dispozícii“.

Pozmeňujúci návrh štylisticky koriguje citované znenie tak, aby bolo zrejmé, za akých podmienok poskytne príslušný orgán Slovenskej republiky predmetnú informáciu orgánu členského štátu.

1. **K čl. I, bod 14**

V doterajšom bode 14 v § 11 ods. 2 sa slová „príslušného orgánu iného členského štátu“ nahrádzajú slovami „príslušného orgánu členského štátu“ a slová „príslušným orgánom iného členského štátu“ slovami „príslušným orgánom členského štátu“.

Pozmeňujúci návrh zosúlaďuje pojem „príslušný orgán členského štátu“ v prvom a druhom odseku predmetného ustanovenia.

1. **K čl. I, 16. bodu**

V čl. I, 16. bode (§ 12a ods. 2) sa za slovo „súhlas“ vkladajú slová „s vykonaním spoločnej kontroly“.

Pozmeňujúci návrh pojmovo dopĺňa predmetné ustanovenie v zmysle navrhovaného znenia § 12a ods. 1.

1. **K čl. I, 16. bodu**

V čl. I, 16. bode (§ 12a ods. 5) sa za slová „Ak je“ vkladajú slová „poverený zamestnanec“.

Pozmeňujúci návrh štylistickej povahy dopĺňa do vety povinný subjekt.

1. **K čl. I,  bod 16**

V doterajšom bode 16 v § 12a ods. 6 sa za slovami „príslušného orgánu“ vypúšťa slovo „iného“.

Pozmeňujúci návrh zosúlaďuje pojem „príslušný orgán členského štátu“ so znením prvého a druhého odseku v § 11 návrhu zákona.

1. **K čl. I, bod 16**

V doterajšom bode 16 v § 12a ods. 11 sa za slovo „informuje“ vkladá slovo „kontrolovanú“.

Pozmeňujúcim návrhom sa konkretizuje, že uvedená osoba je kontrolovanou osobou alebo subjektom podľa §12a ods. 3.

1. **K čl. I, nový bod**

Za doterajší bod 16 sa vkladá nový bod 17, ktorý znie:

„17. Nadpis §14 znie: „Zaobchádzanie s informáciou a dokumentom“.“.

Doterajšie body 17 a nasl. sa primerane prečíslujú.

Pozmeňujúci návrh zosúlaďuje nadpis s obsahom novelizovaného znenia § 14 v návrhu zákona.

1. **K čl. I, 24. bodu**

V čl. I, 24. bode, § 22h písm. s) 1. bode sa slovo „samospráv“ nahrádza slovami „územnej samosprávy“.

Pozmeňujúci návrh pojmovo precizuje navrhované znenie v zmysle zaužívanej praxe.

1. **K čl. I, bod 24**

V doterajšom bode 24 v § 22i ods. 8 druhej vete sa slová „v mene“ nahrádzajú slovami „je uvedené v prvej vete“ a za slovo „sa“ sa vkladá slovo „odplata“.

Zmena sa navrhuje z dôvodu spresnenia znenia tak, aby bolo zrejmé, že v prípade odplaty vyplatenej v inej forme ako je peňažná mena (tzv. mena s núteným obehom), t.j. napríklad formou virtuálnej meny, prípadne v nepeňažnej forme, tak oznamujúci prevádzkovateľ platformy si sám určí jednotný a konzistentný prístup pri prepočte na eurá.

1. **K čl. I, 24. bodu**

V čl. I, 24. bode (§ 22j ods. 1) sa slová „elektronického vyhlásenia“ nahrádzajú slovami „elektronického oznámenia“.

Pozmeňujúci návrh zosúlaďuje navrhovaný pojem so znením prvej a druhej vety predmetného ustanovenia.

1. **K čl. I, bod 24**

V doterajšom bode 24 v § 22j ods. 2 sa slová „už nie je zaregistrovaný v inom členskom štáte“ nahrádzajú slovami „sa rozhodne registrovať v Slovenskej republike“.

Zmena sa navrhuje z dôvodu upresnenia pravidiel registrácie pre neusadených prevádzkovateľov platformy, ak sa rozhodnú registrovať v Slovenskej republike. Smernica zavádza povinnosť registrácie v minimálne jednom členskom štáte, avšak nevylučuje registráciu vo viacerých členských štátoch.

1. **K čl. I, 24. bodu**

V čl. I, 24. bode, § 22j ods. 9 sa slovo „sankciu“ nahrádza slovom „pokutu“ a v § 22m ods. 3 sa slová „na uplatnenie sankcií“ nahrádzajú slovami „na uloženie pokuty“.

Pozmeňujúci návrh terminologicky harmonizuje citované ustanovenia, nakoľko návrh zákona, ako aj jeho platné znenie umožňuje za správny delikt výhradne uloženie pokuty.

1. **K čl. I, bod 24**

V doterajšom bode 24 sa § 22j dopĺňa odsekom 10, ktorý znie:

„(10) Oznamujúci prevádzkovateľ platformy podľa § 22h písm. e) druhého bodu je povinný oznamovať skutočnosti podľa § 22i ods. 5 a § 22j ods. 2 až 4 a 9 správcovi dane, ktorým je Daňový úrad Bratislava, elektronickými prostriedkami, pričom na takéto oznamovanie skutočností sa nevzťahuje spôsob doručovania písomností podľa osobitného predpisu23b).“.

Ustanovenie odseku 10 upravuje oznamovanie skutočností oznamujúcim prevádzkovateľom platformy podľa § 22h písm. e) druhého bodu (ďalej len „neusadený oznamujúci prevádzkovateľ platformy“). Neusadený oznamujúci prevádzkovateľ platformy je povinný oznamovať skutočnosti Daňovému úradu Bratislava výlučne elektronickými prostriedkami. Nakoľko v prípade neusadených oznamujúcich prevádzkovateľov platforiem ide o subjekty, ktoré nie sú usadené a nezdržiavajú sa na území Slovenskej republiky, spôsob doručovania písomností sa v tomto prípade upravuje inak, pričom sa na doručovanie písomností neuplatnia ustanovenia § 13 ods. 5 a 6 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, ktoré vyžadujú podpis kvalifikovaným elektronickým podpisom, resp. doručenie podania v listinnej forme do 5 pracovných dní od odoslania podania urobeného elektronickými prostriedkami. Oznamovanie skutočností neusadenými oznamujúcimi prevádzkovateľmi platforiem sa bude realizovať prostredníctvom webového sídla finančnej správy. Zo strany Daňového úradu Bratislava sú písomnosti doručované neusadeným oznamujúcim prevádzkovateľom platforiem tiež výlučne elektronicky.

1. **K čl. I, 24. bodu**

V čl. I, 24. bode, § 22k ods. 8 druhej vete sa slovo „príslušných“ nahrádza slovom „vybraných“.

Pozmeňujúci návrh s cieľom zjednotiť pojem používaný v danom ustanovení zákona t. j. vybrané činnosti [napr. čl. I, 24. bod - § 22h písm. f), § 22k ods. 3 písm. f)].

1. **K čl. I, 24. bodu**

V čl. I, 24. bode, § 22k ods. 16 písm. a) sa slová „získané, overené“ nahrádzajú slovami „získané a overené“.

Pozmeňujúci návrh spresňuje citované ustanovenie v zmysle smernice 2021/514 v prílohe č. V oddiele II písmeno F bod 3 písm. a).

1. **K čl. I, 24. bodu**

V čl. I, 24. bode, § 22l ods. 1 sa slová „v odseku 2“ nahrádzajú slovami „v odsekoch 2 a 3“.

Pozmeňujúci návrh transponuje do návrhu zákona znenie čl. 8ac smernice 2021/514, podľa ktorého sa oznamujú aj informácie, ktoré sú uvedené v § 22l ods. 3 návrhu zákona.

1. **K čl. I, 24. bodu**

V čl. I, 24. bode, § 22l ods. 3 písm. a) sa slová „adresa každej položky na zozname nehnuteľností“ nahrádzajú slovami „adresu každej položky na zozname nehnuteľností zistenú“ a v § 22l ods. 3 písm. b) sa slová „celková odplata vyplatená a pripísaná“ nahrádzajú slovami „celkovú odplatu vyplatenú a pripísanú“.

Pozmeňujúci návrh  legislatívno-technickej povahy formulačne a gramaticky precizuje navrhované znenie vzhľadom na znenie jeho úvodnej vety.

1. **K čl. I, bod 24**

V doterajšom bode 24 v § 22m ods. 10 sa slová „a príslušné orgány členských štátov dohodnú“ nahrádzajú slovami „dohodne s príslušnými orgánmi členských štátov“.

Pozmeňujúcim návrhom sa spresňuje povinnosť pre príslušný orgán Slovenskej republiky.

1. **K čl. I, bod 24**

V doterajšom bode 24 v § 22n ods. 2 sa vypúšťajú slová „konanie o správnom delikte a“.

Navrhuje sa úprava ustanovenia z dôvodu zosúladenia jeho znenia so znením v § 22g ods. 3 zákona č. 442/2012 Z. z. o medzinárodnej pomoci a spolupráci pri správe daní v znení neskorších predpisov. Rovnako ako v prípade pokút za správne delikty v oblasti automatickej výmeny správ podľa jednotlivých štátov sa na ukladanie pokút pre účely výmeny informácií oznamovaných prevádzkovateľmi platforiem vzťahuje osobitný predpis, ktorým je zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

1. **K čl. I, bod 24**

V doterajšom bode 24 v § 22p ods. 5 sa nad slovom „predpisu“ odkaz 23b označuje ako odkaz 23c a text „Poznámky pod čiarou k odkazom 23a a 23b znejú:

„23a) § 68a a 68b zákona č. 222/2004 Z. z. o dani z pridanej hodnoty v znení neskorších predpisov.

23b)Kapitola V nariadenia (EÚ) 2016/679.“ sa nahrádza textom „Poznámky pod čiarou k odkazom 23a až 23c znejú:

„23a) § 68a a 68b zákona č. 222/2004 Z. z. o dani z pridanej hodnoty v znení neskorších predpisov.

23b) § 13 ods. 5 a 6 zákona č. 563/2009 Z. z.

23c)Kapitola V nariadenia (EÚ) 2016/679.“.“.

Pozmeňujúcim návrhom sa upravuje legislatívno – technické označenie poznámok pod čiarou, v súvislosti s doplnením § 22j ods. 10.